Bokskampioen Gerrie Coetzee vrygespreek | Maroela Media
Bokskampioen Gerrie Coetzee vrygespreek
Die voormalige swaargewigbokskampioen, Gerrie Coetzee, is vrygespreek op 'n aanklag dat hy nie homself as 'n tandtegnikus geregistreer het nie.
Landdros Mogamad Esau het Coetzee (58) Woensdag in die Kaapstadse landdroshof vrygespreek op grond daarvan dat daar nie genoegsame bewyse teen Coetzee was, wat daarop dui dat hy 'n ongeregistreerde kunsgebit-onderneming bedryf het nie.
Coetzee, wat in Table View woon, is beskuldig dat hy in Oktober 2010 valstande vervaardig het sonder dat hy by die Suid-Afrikaanse Tandheelkundige Raad geregistreer is.
Die staat het 'n registrateur van die raad laat getuig dat die raad gesê het hulle kon geen formele sertifikaat vind wat bewys dat Coetzee as 'n tandtegnikus geregistreer is nie. Coetzee se verdediging het gesê hy is gekwalifiseer, maar het sy dokumentasie verloor.
Die bokslegende het die wêreldboksvereniging se titel in 1983 gewen. Hy het 'n dekade later uit boks getree.